
Šīs vienošanās Parakstītāji,

ATZĪSTOT savu savstarpējo ieinteresētību kosmosa izpētē un izmantošanā miermīlīgiem mērķiem un UZSVEROT spēkā esošo divpusējo kosmosa sadarbības nolīgumu pastāvīgo nozīmi;

APZINOTIES ieguvumus visai cilvēcei, ko sniedz sadarbība kosmosa miermīlīgā izmantošanā;

IEVADOT jaunu izpētes laikmetu vairāk nekā 50 gadus pēc vēsturiskās “Apollo 11” nosēšanās uz Mēness un vairāk nekā 20 gadus kopš nepārtrauktas cilvēku klātbūtnes sākuma Starptautiskajā kosmosa stacijā;

VIENOTI kopīgā garā un mērķos, lai cilvēces ceļojuma nākamie soļi kosmosā iedvesmotu pašreizējās un nākamās paaudzes izpētīt Mēnesi un Marsu un doties vēl tālāk;

BALSTOTIES uz “Apollo” programmas mantojumu, kas sniedza ieguvumu visai cilvēcei, “Artemis” programmas ietvaros pirmā sieviete un nākamais vīrietis spers kāju uz Mēness virsmas un kopā ar starptautiskajiem un tirdzniecības partneriem uzsāks ilgtspējīgu cilvēku īstenotu Saules sistēmas izpēti;

ŅEMOT VĒRĀ nepieciešamību pēc ciešākas koordinācijas un sadarbības kosmosa jomā starp esošiem un jauniem dalībniekiem;

ATZĪSTOT kosmosa izpētes un komercijas ieguvumus pasaulei;

ATZĪSTOT kolektīvo ieinteresētību kosmosa mantojuma saglabāšanā;

APLIECINOT, cik svarīgi ir ievērot Līgumu par valstu darbības principiem kosmosa, tostarp Mēness un citu debess ķermeņu, izpētē un izmantošanā, kas tika atvērts parakstīšanai 1967. gada 27. janvārī (“Kosmosa līgums”), kā arī Vienošanos par astronautu glābšanu, astronautu atgriešanos un kosmosā palaistu objektu atgriešanu, kas tika atvērts parakstīšanai 1968. gada 22. aprīlī (“Glābšanas un atgriešanas līgums”), Konvenciju par starptautisko atbildību par kosmosa objektu nodarīto kaitējumu, kas tika atvērta parakstīšanai 1972. gada 29. martā (“Atbildības konvencija”), un Konvenciju par kosmosā palaistu objektu reģistrāciju, kas tika atvērta parakstīšanai 1975. gada 14. janvārī (“Reģistrācijas konvencija”), kā arī apliecinot koordinācijas sniegtās priekšrocības, izmantojot daudzpusējus forumus, piemēram, Apvienoto Nāciju Organizācijas Kosmosa miermīlīgas izmantošanas komiteja (COPUOS), lai veicinātu centienus pasaules mērogā panākt vienprātību kritiskos jautājumos par kosmosa izpēti un izmantošanu;

VĒLOTIES īstenot Kosmosa līguma un citu attiecīgo starptautisko dokumentu noteikumus un tādējādi radīt politisko sapratni par savstarpēji izdevīgu praksi turpmākai kosmosa izpētei un izmantošanai, īpašu uzmanību pievēršot darbībām, kas tiek veiktas “Artemis” programmas atbalstam,

APŅEMAS ievērot turpmāk minētos principus.


[bookmark: _TOC_250012][bookmark: _Toc198198995]1. PANTS. MĒRĶIS UN DARBĪBAS JOMA

Šīs vienošanās mērķis ir izveidot kopīgu redzējumu, izmantojot praktisku principu, pamatnostādņu un labākās prakses paraugu kopumu, lai uzlabotu civilās kosmosa izpētes un izmantošanas pārvaldību ar mērķi attīstītu “Artemis” programmu. Ievērojot praktisku principu, pamatnostādņu un labākās prakses paraugu kopumu, veicot darbības kosmosā, ir paredzēts palielināt darbību drošību, mazināt nenoteiktību un veicināt ilgtspējīgu kosmosa izmantošanu visai cilvēcei labvēlīgā veidā. Šī vienošanās apliecina politisku apņemšanos ievērot šeit aprakstītos principus, no kuriem daudzi paredz Kosmosa līgumā un citos instrumentos ietverto svarīgo saistību operatīvu īstenošanu.

Šeit izklāstītie principi ir paredzēti piemērošanai civilajām darbībām kosmosā, ko veic katra Parakstītāja civilās kosmosa aģentūras. Šīs darbības var notikt uz Mēness, Marsa, komētām un asteroīdiem, tostarp uz un zem to virsmām, kā arī Mēness vai Marsa orbītā, Zemes un Mēness sistēmas Lagranža punktos un ceļā starp šiem debess ķermeņiem un vietām. Parakstītāji plāno īstenot šajā vienošanās dokumentā izklāstītos principus, veicot darbības un attiecīgā gadījumā īstenojot tādus pasākumus kā misiju plānošana un līguma mehānismi ar struktūrām, kas rīkojas to vārdā.


[bookmark: _TOC_250011][bookmark: _Toc198198996]2. PANTS. ĪSTENOŠANA

1. Sadarbības pasākumus kosmosa izpētē un izmantošanā var īstenot, izmantojot atbilstošus instrumentus, piemēram, saprašanās memorandus, vienošanās par īstenošanu saskaņā ar spēkā esošajiem valdību savstarpējiem nolīgumiem, aģentūru savstarpējās vienošanās vai citus instrumentus. Šajos instrumentos jāatsaucas uz šo vienošanos un jāiekļauj atbilstoši noteikumi par tajā ietverto principu īstenošanu.

a) Šajā pantā aprakstītajos dokumentos Parakstītājiem vai to padotībā esošajām iestādēm jāraksturo pilsoniskās sadarbības pasākumu veids, darbības joma un mērķi.

b) Ir paredzams, ka iepriekš minētajos Parakstītāju divpusējos instrumentos būs iekļauti citi noteikumi, kas nepieciešami šādas sadarbības īstenošanai, tostarp noteikumi par atbildību, intelektuālo īpašumu un preču un tehnisko datu nodošanu.

c) Visi sadarbības pasākumi jāveic saskaņā ar katram Parakstītājam piemērojamajiem juridiskajiem pienākumiem.

d) Katrs Parakstītājs apņemas veikt atbilstošus pasākumus, lai nodrošinātu, ka struktūras, kas rīkojas tā vārdā, ievēro šīs vienošanās principus.


[bookmark: _TOC_250010][bookmark: _Toc198198997]3. PANTS. MIERMĪLĪGI MĒRĶI

Parakstītāji apstiprina, ka sadarbības pasākumiem saskaņā ar šo vienošanos jānotiek tikai miermīlīgiem mērķiem un saskaņā ar attiecīgajiem starptautiskajiem tiesību aktiem.


[bookmark: _TOC_250009][bookmark: _Toc198198998]4. PANTS. PĀRREDZAMĪBA

Parakstītāji ir apņēmušies nodrošināt pārredzamību, plaši izplatot informāciju par savas valsts kosmosa politiku un kosmosa izpētes plāniem saskaņā ar savas valsts noteikumiem.

Parakstītāji plāno labticīgi un saskaņā ar Kosmosa līguma XI pantu sabiedrībai un starptautisko zinātnieku aprindām sniegt zinātnisko informāciju, kas iegūta, tiem veicot pasākumus saskaņā ar šo vienošanos.


[bookmark: _TOC_250008][bookmark: _Toc198198999]5. PANTS. SAVIETOJAMĪBA

Parakstītāji atzīst, ka savietojamas un kopīgas izpētes infrastruktūras un standartu izstrāde, tostarp arī degvielas uzglabāšanas un piegādes sistēmas, nosēšanās konstrukciju, sakaru sistēmu un energosistēmu izstrāde, uzlabos kosmosa izpēti, zinātniskos atklājumus un izmantošanu ar tirdzniecību saistītos nolūkos. Parakstītāji apņemas darīt visu iespējamo, lai izmantotu pašreiz spēkā esošos savietojamības standartus attiecībā uz kosmosa infrastruktūru, izveidot šādus standartus, ja pašlaik tādu nav vai tie ir nepietiekami, un ievērot šos standartus.


[bookmark: _TOC_250007][bookmark: _Toc198199000]6. PANTS. NEATLIEKAMĀ PALĪDZĪBA

Parakstītāji apņemas darīt visu iespējamo, lai sniegtu nepieciešamo palīdzību personālam, kurš atrodas kosmosā un nonācis briesmās, un atzīst savas saistības saskaņā ar Glābšanas un atgriešanas līgumu.


[bookmark: _TOC_250006][bookmark: _Toc198199001]7. PANTS. KOSMOSĀ PALAISTU OBJEKTU REĢISTRĀCIJA

Sadarbības pasākumu ietvaros saskaņā ar šo vienošanos Parakstītāji apņemas noteikt, kuram no tiem jāreģistrē konkrēts kosmosā palaists objekts saskaņā ar Reģistrācijas konvenciju. Attiecībā uz pasākumiem, kuros ir iesaistīta valsts, kas nav Reģistrācijas konvencijas puse, Parakstītāji plāno sadarboties, lai apspriestos ar šo valsti, kas nav Konvencijas puse, lai noteiktu atbilstošos reģistrācijas līdzekļus.

[bookmark: _TOC_250005]
[bookmark: _Toc198199002]8. PANTS. ZINĀTNISKO DATU IZPLATĪŠANA

1. Parakstītāji patur tiesības paziņot un publiski izplatīt informāciju par savām darbībām. Parakstītāji plāno iepriekš savstarpēji saskaņot tādas informācijas publiskošanu, kas attiecas uz citu Parakstītāju darbībām saskaņā ar šo vienošanos, lai nodrošinātu atbilstošu aizsardzību jebkurai informācijai, kas ir aizsargāta ar autortiesībām un/vai pakļauta eksporta kontrolei.

2. Parakstītāji ir apņēmušies nodrošināt atklātu zinātnisko datu publiskošanu. Parakstītāji plāno sabiedrībai un starptautiskajām zinātnieku aprindām savlaicīgi izplatīt zinātniskos datus, kas iegūti saskaņā ar šo vienošanos veiktajos sadarbības pasākumos.

3. Apņemšanās atklāti sniegt zinātniskos datus nav paredzēta attiecībā uz privātā sektora darbībām, ja vien šādas darbības netiek veiktas šīs vienošanās Parakstītāja vārdā.


[bookmark: _TOC_250004][bookmark: _Toc198199003]9. PANTS. KOSMOSA MANTOJUMA SAGLABĀŠANA

1. Parakstītāji plāno saglabāt kosmosa mantojumu, uzskatot, ka šāds mantojums ietver vēsturiski nozīmīgas cilvēku vai robotu nosēšanās vietas, artefaktus, kosmosa lidaparātus un citas liecības par darbībām uz debess ķermeņiem saskaņā ar savstarpēji izstrādātiem standartiem un praksi.

2. Parakstītāji plāno savu pieredzi izmantot saskaņā ar šo vienošanos, lai veicinātu daudzpusējus pasākumus, kuru mērķis ir turpināt tās starptautiskās prakses un noteikumu izstrādi, kas piemērojami kosmosa mantojuma saglabāšanai.


[bookmark: _TOC_250003][bookmark: _Toc198199004]10. PANTS. KOSMOSA RESURSI

1. Parakstītāji norāda, ka kosmosa resursu izmantošana var sniegt ieguvumu cilvēcei, nodrošinot kritiski svarīgu atbalstu drošām un ilgtspējīgām darbībām.

2. Parakstītāji uzsver, ka kosmosa resursu ieguve un izmantošana, tostarp jebkāda resursu atgūšana no Mēness, Marsa, komētu vai asteroīdu virsmas vai zem to virsmas, jāveic saskaņā ar Kosmosa līgumu un atbalstot drošas un ilgtspējīgas darbības kosmosā. Parakstītāji apstiprina, ka kosmosa resursu ieguve būtībā nav uzskatāma par valsts īstenotu piesavināšanos saskaņā ar Kosmosa līguma II pantu un ka līgumiem un citiem juridiskiem instrumentiem, kas attiecas uz kosmosa resursiem, jāsaskan ar šo līgumu.

3. Parakstītāji apņemas informēt Apvienoto Nāciju Organizācijas ģenerālsekretāru, kā arī sabiedrību un starptautiskās zinātnieku aprindas par savām kosmosa resursu ieguves darbībām saskaņā ar Kosmosa līgumu.

4. Parakstītāji plāno izmantot savu pieredzi saskaņā ar šo vienošanos, lai veicinātu daudzpusējus pasākumus ar mērķi turpināt tās starptautiskās prakses un noteikumu izstrādi, kas piemērojami kosmosa resursu ieguvei un izmantošanai, tostarp lai veicinātu pastāvīgo darbību COPUOS komitejā.


[bookmark: _TOC_250002][bookmark: _Toc198199005]11. PANTS. AR KOSMOSA DARBĪBĀM SAISTĪTU KONFLIKTU NOVĒRŠANA

1. Parakstītāji atzīst un atkārtoti apstiprina savu apņemšanos ievērot Kosmosa līgumu, tostarp noteikumus par pārējo Līguma dalībvalstu interešu pienācīgu ievērošanu un kaitīgas ietekmes novēršanu.

2. Parakstītāji apstiprina, ka kosmosa izpēte un izmantošana jāveic, pienācīgi ņemot vērā Apvienoto Nāciju Organizācijas Pamatnostādnes par kosmosa darbību ilgtermiņa ilgtspējību, ko COPUOS pieņēma 2019. gadā, un atbilstošās izmaiņas, kuru mērķis ir atspoguļot ārpus zemās Zemes orbītas veikto darbību veidu.

3. Saskaņā ar Kosmosa līguma IX pantu Parakstītājs, kas atļauj kādu darbību saskaņā ar šo vienošanos, apņemas ievērot pārējo interešu pienācīgas ievērošanas principu. Šīs vienošanās Parakstītājs, kam ir pamats uzskatīt, ka tas varētu ciest vai ka tas ir cietis kaitīgas ietekmes dēļ, var lūgt apspriešanos ar Kosmosa līguma Parakstītāju vai jebkuru citu pusi, kura atļauj attiecīgo darbību.

4. Parakstītāji apņemas censties atturēties no jebkādām tīšām darbībām, kas varētu radīt kaitīgu ietekmi uz citu Parakstītāju kosmosa izmantošanas darbībām saskaņā ar šo vienošanos.

5. Parakstītāji apņemas viens otram sniegt nepieciešamo informāciju par kosmosā veikto darbību vietu un veidu saskaņā ar šo vienošanos, ja kādam Parakstītājam ir pamats uzskatīt, ka citu Parakstītāju darbības var radīt kaitīgu ietekmi uz tā kosmosā veiktajām darbībām vai apdraudēt to drošību.

6. Parakstītāji plāno izmantot savu pieredzi saskaņā ar šo vienošanos, lai veicinātu daudzpusējus pasākumus ar mērķi turpināt tās starptautiskās prakses, kritēriju un noteikumu izstrādi, kas piemērojami drošības zonu un kaitīgās ietekmes definēšanai un noteikšanai.

7. Lai īstenotu savas saistības saskaņā ar Kosmosa līgumu, Parakstītāji plāno paziņot par savām darbībām un apņemas tās saskaņot ar jebkuru attiecīgo iesaistīto pusi, lai neradītu kaitīgu ietekmi. Teritoriju, kurā tiks īstenota šī paziņošana un saskaņošana, lai neradītu kaitīgu ietekmi, sauc par “drošības zonu”. Drošības zonai jābūt tādai teritorijai, kurā attiecīgā pasākuma normālās darbības vai anomāls notikums varētu pamatoti radīt kaitīgu ietekmi. Parakstītāji saistībā ar drošības zonām plāno ievērot šādus principus:

a) drošības zonas lielumam un darbības jomai, kā arī paziņošanai un saskaņošanai jāatspoguļo veikto darbību veids un vide, kurā šādas darbības tiek veiktas;
b) drošības zonas lielums un darbības joma jānosaka pamatotā veidā, izsverot vispārpieņemtus zinātniskus un inženiertehniskus principus;
c) ir paredzams, ka drošības zonu veids un pastāvēšana laika gaitā mainīsies, atspoguļojot attiecīgās darbības statusu. Ja mainās darbības veids, tam Parakstītājam, kurš šo darbību veic, attiecīgi jāmaina atbilstošās drošības zonas lielums un darbības joma. Drošības zonas galu galā būs pagaidu zonas un beigsies, kad attiecīgā darbība tiks pārtraukta;
d) saskaņā ar Kosmosa līguma XI pantu Parakstītājiem nekavējoties jāpaziņo gan citiem Parakstītājiem, gan arī Apvienoto Nāciju Organizācijas ģenerālsekretāram par jebkuras drošības zonas izveidi, izmaiņām vai izbeigšanu.

8. Parakstītājs, kas uztur drošības zonu, apņemas pēc pieprasījuma jebkuram Parakstītājam sniegt informāciju par šīs zonas pamatojumu saskaņā ar katram Parakstītājam piemērojamajiem valsts noteikumiem.

9. Parakstītājam, izveidojot, uzturot vai izbeidzot drošības zonu, tas jādara tā, lai pasargātu no kaitīgas ietekmes valsts un privāto personālu, aprīkojumu un darbības. Parakstītājiem attiecīgā gadījumā, tiklīdz tas ir praktiski un iespējams, jāsniedz sabiedrībai būtiska informācija par šādām drošības zonām, tostarp par tajās notiekošo darbību apmēru un vispārējo raksturu, vienlaikus ņemot vērā atbilstošus aizsardzības noteikumus informācijai, kas ir aizsargāta ar autortiesībām un pakļauta eksporta kontrolei.

10. Parakstītāji apņemas ievērot pamatotas drošības zonas, lai neradītu kaitīgu ietekmi uz darbībām saskaņā ar šo vienošanos, tostarp iepriekš paziņojot cits citam pirms darbību veikšanas drošības zonā, kas noteikta saskaņā ar šo vienošanos, un savstarpēji saskaņojot šīs darbības.

11. Parakstītāji apņemas izmantot drošības zonas, kuras, domājams, tiks mainītas, attīstītas vai izbeigtas atkarībā no konkrētās darbības statusa tādā veidā, kas veicina zinātniskus atklājumus un tehnoloģiju demonstrējumu, kā arī drošu un efektīvu kosmosa resursu ieguvi un izmantošanu ilgtspējīgas kosmosa izpētes un citu darbību atbalstam. Parakstītāji apņemas, izmantojot drošības zonas, ievērot gan principu par brīvu piekļuvi visām debess ķermeņu zonām, gan visus pārējos Kosmosa līguma noteikumus. Turklāt Parakstītāji apņemas laika gaitā pielāgot savu drošības zonu izmantošanu, pamatojoties uz savstarpēju pieredzi un apspriedēm gan savā starpā, gan ar starptautisko sabiedrību.


[bookmark: _TOC_250001][bookmark: _Toc198199006]12. PANTS. KOSMISKIE ATKRITUMI

1. Parakstītāji apņemas misiju plānošanas procesa ietvaros atbilstošā gadījumā plānot samazināt kosmisko atkritumu daudzumu, tostarp kosmosa lidaparātu drošu, savlaicīgu un efektīvu pasivāciju un iznīcināšanu to misiju beigās. Sadarbības misiju gadījumā šādos plānos skaidri jānorāda, kuram Parakstītājam jāuzņemas galvenā atbildība par misijas beigu plānošanu un īstenošanu.

2. Ciktāl tas ir praktiski iespējams, Parakstītāji apņemas, veicot atbilstošus pasākumus, ierobežot tādu jaunu kaitīgu atkritumu veidošanos, kam ir ilgs pussabrukšanas periods, normālu darbību laikā, sadalīšanas darbību laikā vai pēc misijas, kā arī negadījumu un sadursmju laikā, piemēram, izvēloties drošus lidojuma profilus un darbību konfigurācijas, kā arī iznīcinot kosmosa konstrukcijas pēc misijas.


[bookmark: _TOC_250000][bookmark: _Toc198199007]13. PANTS. NOBEIGUMA NOTEIKUMI

1. Balstoties uz jebkādiem apspriežu mehānismiem, kas jau noteikti ar spēkā esošu vienošanos, Parakstītāji apņemas periodiski apspriesties, lai pārskatītu šo vienošanos principu īstenošanu, un apmainīties ar viedokļiem par potenciālajām turpmākās sadarbības jomām.

2. Amerikas Savienoto Valstu valdība saglabās šīs vienošanās oriģināleksemplāru un nosūtīs Apvienoto Nāciju Organizācijas ģenerālsekretāram šīs vienošanās kopiju, kas nav reģistrējama saskaņā ar Apvienoto Nāciju Organizācijas Hartas 102. pantu, izplatīšanai visām Organizācijas dalībvalstīm kā oficiālu Apvienoto Nāciju Organizācijas dokumentu.

3. Pēc 2020. gada 13. oktobra jebkura valsts, kas vēlas kļūt par šīs vienošanās Parakstītāju, var iesniegt savu parakstu Amerikas Savienoto Valstu valdībai, lai to pievienotu šim tekstam.



Pieņemts 2020. gada 13. oktobrī angļu valodā.



	AUSTRĀLIJAS VĀRDĀ –

Dr. Megana Klārka [Megan Clark], AC
Austrālijas Kosmosa aģentūras vadītāja




Datums: 2020. gada 13. oktobrī
	


 





	KANĀDAS VĀRDĀ –

[image: ]

Lisa Kempbela [Lisa Campbell]
Priekšsēdētāja
Kanādas Kosmosa aģentūra




Datums: 2020. gada 13. oktobrī
	


 





	ITĀLIJAS REPUBLIKAS VĀRDĀ –

On. Rikardo Frakaro [Riccardo Fraccaro]
Ministru padomes prezidentvalsts sekretāra vietnieks




Datums: 2020. gada 13. oktobrī
	


 





	JAPĀNAS VĀRDĀ –

[image: ]

Sjindzi Inoue [INOUE Shinji]
Kosmosa politikas valsts ministrs




Datums: 2020. gada 13. oktobrī
	


 





	JAPĀNAS VĀRDĀ –

[image: ]

Koiči Hagiuda [HAGIUDA Koichi]
Izglītības, kultūras, sporta, zinātnes un tehnoloģiju ministrs




Datums: 2020. gada 13. oktobrī
	


 





	LUKSEMBURGAS LIELHERCOGISTES VĀRDĀ –

[image: ]

Francis Fajo [Franz Fayot]
Ekonomikas ministrs




Datums: 2020. gada 13. oktobrī
	


 





	APVIENOTO ARĀBU EMIRĀTU VĀRDĀ –

[image: ]

Viņas Ekselence Sāra bint Jūsifa Al Amīri [Sarah bint Yousef Al Amiri]
Progresīvo tehnoloģiju valsts ministre
AAE Kosmosa aģentūras priekšsēdētāja




Datums: 2020. gada 13. oktobrī
	


 





	PARAKSTĪJA

APVIENOTĀS KARALISTES KOSMOSA AĢENTŪRAS VĀRDĀ –
APVIENOTĀS KARALISTES VALDĪBAS VĀRDĀ –

[image: ]

Dr. Greiems Tērnoks [Graham Turnock]
Izpilddirektors

Vieta: 71. Starptautiskais astronautikas kongress




Datums: 2020. gada 13. oktobrī
	


 





	AMERIKAS SAVIENOTO VALSTU VĀRDĀ –

[image: ]

Džeimss F. Braidenstains [James F. Bridenstine]
Administrators
Nacionālā aeronautikas un kosmosa izpētes pārvalde




Datums: 2020. gada 13. oktobrī

